Source: https://beta.e-justice.europa.eu/376/HR/european_enforcement_order?FINLAND&action=printMS&clang=hu&member=1
Timestamp: 2020-03-31 17:01:54+00:00

Document:
1.1. A 10. cikk (2) bekezdésének a) pontjában említett kijavítási eljárás
A kormány a parlamenthez benyújtott, az európai végrehajtható okirat létrehozásáról szóló 805/2004/EK rendelettel kapcsolatos törvényjavaslatában (HE 137/2005) a következő eljárást javasolta a kijavításra a 2. §-ban:
Az európai végrehajtható okiratra vonatkozó tanúsítvány tárgyi tévedésének kijavítása
Amennyiben a határozatot, a bíróság által jóváhagyott egyezséget vagy a közokiratot a rendelet alapján kiállított tanúsítvány hibásan tartalmazza, a tanúsítványt kiállító bíróság vagy más hatóság az ellentmondást kérelemre köteles kijavítani.
A kijavítás iránti kérelem benyújtható a rendelet VI. mellékletében foglalt formanyomtatványon. A kijavítást az eredeti tanúsítványon kell elvégezni. Amennyiben az eredeti tanúsítványt nem lehet kijavítani, úgy az adós számára új tanúsítványt kell kiállítani. A kijavításról – amennyiben lehetséges – értesíteni kell azokat a feleket, akik a tanúsítványról másolatot kértek. Amennyiben az ügyben fellebbeztek, a kijavításról értesíteni kell a fellebbviteli bíróságot.
1.2. A 10. cikk (2) bekezdésének b) pontjában említett visszavonási eljárás
A kormány a parlamenthez benyújtott, az európai végrehajtható okirat létrehozásáról szóló 805/2004/EK rendelettel kapcsolatos törvényjavaslatában (HE 137/2005) a következő eljárást javasolta a visszavonásra a 3. §-ban:
Az európai végrehajtható okiratra vonatkozó tanúsítvány visszavonása
Amennyiben a tanúsítványt, amely a határozatot, a bíróság által jóváhagyott egyezséget vagy a közokiratot európai végrehajtható okiratként hitelesíti, tekintettel az e rendeletben megállapított követelményekre egyértelműen jogtalanul állították ki, a tanúsítványt kiállító bíróság vagy más hatóság kérelemre köteles a tanúsítványt visszavonni.
A visszavonás iránti kérelem benyújtható a rendelet VI. mellékletében foglalt formanyomtatványon. A feleknek lehetőséget kell adni a meghallgatásra, kivéve, ha ez egyértelműen szükségtelen.
A visszavonást – amennyiben lehetséges – az eredeti tanúsítványon fel kell tüntetni. A visszavonásról – amennyiben lehetséges – értesíteni kell azokat a feleket, akik a tanúsítványról másolatot kértek. Amennyiben az ügyben fellebbeztek, a visszavonásról értesíteni kell a fellebbviteli bíróságot.
A törvény 2005. október 21-én lép hatályba.
A 12. cikk (1) bekezdése szerint a rendelet III. fejezetében foglalt minimumszabályokat kell alkalmazni azon határozatokra, amelyek az alperes mulasztása miatt a 3. cikk (1) bekezdésének b) vagy c) pontja alá esnek. A 12. cikk (2) bekezdése szerint a III. fejezetet alkalmazni kell akkor is, ha a mulasztási ítéletet a fellebbviteli bíróság hozta.
Amennyiben a bíróság a mulasztási ítéletet a 3. cikk (1) bekezdésének b) és c) pontjában foglalt feltételeknek megfelelő körülmények között hozta meg, az adósnak bizonyos körülmények között jogosultnak kell lennie az ítélet felülvizsgálatának a 19. cikk (1) bekezdése szerinti kérelmezésére ahhoz, hogy az ítéletet európai végrehajtható okiratként hitelesíthessék. Finnországban az adós passzivitása a járási bíróságon (käräjäoikeus) mulasztási ítéletet eredményez. A polgári perrendtartás 12. fejezetének 15. §-a szerint az adós az ítélet igazolható kézhezvételétől számított harminc napon belül kérheti az ügy újratárgyalását.
E rendelkezés alkalmazásában nincs jelentősége annak, hogy az adósnak a mulasztási ítéletről ténylegesen tudomása van-e. A harminc napos határidő csak akkor kezdődik, amikor az ítéletet az adósnak kézbesítették. Így a szabály tágabb, mint a 19. cikkben említett minimumszabály. Ezenkívül mulasztási ítélet esetén lehetőség van a polgári perrendtartás 31. fejezetében foglalt rendkívüli jogorvoslatokra, ideértve az 1. § szerinti panaszt eljárási hiba esetén, valamint a 7. § szerinti, tárgyi tévedés miatti hatályon kívül helyezés iránti kérelmet. Rendelkezésre áll továbbá a 31. fejezet 17. §-a szerinti különös rendkívüli jogorvoslat, az eredeti állapot helyreállítása iránti kérelem.
Az európai végrehajtható okiratot finn, svéd vagy angol fordításban lehet benyújtani.
Finnországban a 4. cikk (3) bekezdésének b) pontja szerinti közokiratok a városok vagy községek szociális hivatalai által jóváhagyott és hitelesített megállapodások a tartási kötelezettségekről. A szociális hivatalok is kiállítanak majd európai végrehajtható okiratra vonatkozó tanúsítványt ilyen megállapodások esetén.
A finn városok és községek listája elektronikus formában elérhető az Igazságügyi Minisztérium által fenntartott internetes oldalon: www.oikeus.fi. A városok és községek címei szintén megtalálhatók a helyi és regionális hatóságok szövetségének internetes oldalán: www.kunnat.net.

References: bíróság 
 bíróság 
 bíróság 
 bíróság 
 bíróság 
 bíróság